
Aszimmetrikus távolsághatás óvodáskorú gyermekeknél számösszehasonlítási feladatban

A kutatás célja a különböző szám feldolgozási stratégiák kora gyermekkori működésének feltárása volt. A számok mennyiségi feldolgozásának elsajátításának kulcsmozzanata a kardinalitás elvének megismerése. A jelen kutatás azokra a gyermekekre fókuszált, akik még nem ismerik a kardinalitás elvét, így csak az általuk ismert számok egy csoportjának ismerik a mennyiségre vonatkozó jelentését, tehát alhalmaz ismerők.
A számok feldolgozásának két fő stratégiája különíthető el. A mennyiség szerinti és a sorrendiségre fókuszáló feldolgozás. A mennyiségi feldolgozás során számpárok összehasonlításakor távolsághatás figyelhető meg, ami azt jelenti, hogy a számpár közötti távolság növekedésével csökken a reakcióidő. Ezzel szemben a sorrendiségre fókuszáló feldolgozás során fordított távolsághatás figyelhető meg, ami azt jelenti, hogy a számok közötti távolság növekedésével nő a reakcióidő. A két stratégia megjelenése valószínűleg nem különül el élesen egymástól, így a számok sorrendiségére irányuló döntéshozatali stratégiák a számok nagyság szerinti összehasonlítására vonatkozó feladatokban is megjelenhetnek, jellemzően növekvő sorrendben bemutatott számpárok esetében. A két stratégia interferenciája felnőttek körében aszimmetrikus távolsághatáshoz vezethet, vagyis ahhoz, hogy a növekvő sorrendben bemutatott számpárok esetében a távolsághatás gyengébb, mint a számok csökkenő sorrendben való bemutatása esetén.
A jelen kutatásban egy szám összehasonlítási feladat segítségével vizsgáltuk a jelenséget alhalmaz ismerő gyermekek estében (N=47). Gyermekek esetében nem jelent meg az aszimmetrikus távolsághatás, illetve a számok sorrendiségének feldolgozására utaló nagyobb hibázási arány a csökkenő sorrendben bemutatott számpároknál, a növekvő sorrendben bemutatott számpárokhoz képest. Ez arra utal, hogy gyermekek esetében a nagyság szerinti döntéshozatal folyamatában a mennyiségi döntéshozatal stratégiái önállóan működhetnek a Közelítő Számosság Rendszer a Diszkrét Szemantikus Rendszer vagy a Tárgykövető Rendszer által leírt módon.
A kutatás elkészítésének során részt vettem az adatgyűjtésben, az adatok feldolgozásában és elemzésében. Ennek a kutatásnak a különlegessége, hogy alapjául egy korábban gyűjtött adatokban talált jelenség szolgált. A jelenség értelmezésének szakirodalommal való megalapozását tartom a legnagyobb érdememnek a kutatásban, illetve az eredetileg csak az aszimmetrikus távolsághatásra tervezett elemzések bővítését a sorrendiségre vonatkozó hipotézissel.



